Soovirada

Soovirada on mitteametlik sissekäidud rada, tavaliselt otsetee. 

Tarkvaraarenduses tähistab see sõna kasutajate seas levinud käitumist tarkvara probleemkohtade lahendamiseks. Sooviradade kujunemist on kasutatud anarhismi, intuitiivse disaini, isikliku loovuse ja massitarkuse illustreerimiseks. 

 Tekkepõhjus 
pisi|Kattega ja katteta rada USA-s Queensis
Soovirajad tekivad tavaliselt otseteedena kohtadesse, kus n-ö ametlikud, kavandatud teed või rajad on kasutajate jaoks liiga pikad, kulgevad suurema ringiga, need katkevad või pole soovitud suunas teed olemas. Rada on nähtav lumel ja taimestikus pärast selle esimeste rajajate läbimist, iga järgnev  läbija kulutab rada rohkem sisse ning süvendab erosiooni, nii et ajapikku kujuneb selgelt nähtav rada. Sooviradade tõrjumiseks kasutatakse tarasid, tihedat taimestikku, silte või püütakse tõrjumise asemel muude vahenditega mõjutada teisi radu kasutama.

 Maastikukujundamine ja linnaplaneerimine 
Mõnikord maastikuarhitektid või linnaplaneerijad järgivad väljakujunenud sooviradu, kattes need sillutisega ning liites need ametliku teevõrgustikuga. Planeerijad teevad seda ka ennetavalt, jättes kujundamisel oleva maalapi täielikult või osaliselt sillutamata teedeta ning ootavad, kuni rajad sisse kõnnitakse ja katavad seejärel vastavad rajad. Näiteks Soomes külastavad avaliku ruumi kujundajad pärast esimest lumesadu parke, mil "ametlikud" rajad on lumekihi all varjul ja näha on jalajäljed, mis markeerivad soovitavad loomulikud rajad, kuhu tasub teed rajada.
pisi|Ületuskohta viiv kattega jalgtee vasemal ja igapäevaste liiklejate sissekäidud soovirada paremal Hispaanias
Sooviradade järgimine aitab transporti ja linnaruumi kujundada ning analüüsida liikumismustreid – nii kasutati näiteks 1959. aasta Chicago piirkonna transpordiuuringus sooviradu pendelrände valikute illustreerimiseks rongiliikluses.State of Illinois. (1959) "Chicago Area Transportation Study" p. 40. State of Illinois, Springfield, IL. Retrieved 14 March 2012 from Paul V. Galvin Library, Illinois Institute of Technology.

 Looduses 
Soovirajad võivad mõnikord sattuda haavatavadele või kaitstud aladele, ohustades elustikku või olles kasutajatele endile ohtlikud. Samas annavad need ka looduskaitsealade haldajatele aimu liikluse kontsentreerumistest – Yosemite rahvuspargis juhindutakse sellistest indikaatoritest pargi tegevuse planeerimisel.

Uuringu kohaselt võib juba 15 käimise tulemusel tekkida muust keskkonnast eristuv rada, mis meelitab ka järgmisi liikujaid sama rada käima. Uuringu tulemusel loodi juhend, mis soovitab matkajatel käia kas olemasolevatel radadel või siis nendelt grupina hälbides hajutada liikmete liikumisradu, et vältida sobimatutesse kohtadesse radade tekkimisi.

 Pilte 

 Vaata ka 

 linnaplaneerimine
 maastikukujundus
 kallasrada
 matkamine
 tee

 Välislingid 

 TALLINN | Urban Infrastructure & Public Transportation | Linnasisene infrastruktuur ja ühistransport, TALLINN | Urban Infrastructure & Public Transportation | Linnasisene infrastruktuur ja ühistransport, 2017
 Inimtekkelised jalgrajad Tallinnas Reddit, 2024

 Viited 

Kategooria:Transport
Kategooria:Keskkond
Kategooria:Maastikuarhitektuur
Kategooria:Teed